Compenius
Store norske leksikon,Kunst og estetikk,Musikk,Musikkinstrumenter,Instrumentmakere
Compenius var en tysk slekt av orgelbyggere, virksom fra siste halvdel av 1500-tallet til 1670-årene.
Compenius-familien videreførte orgeltradisjonen etter Beck-familien, som hadde en viktig rolle i utviklingen av det tidlige sentral-tyske barokkorgelet på 1500-tallet. Brødrene Timotheus og Heinrich Compenius (d. 1611) var første generasjon av orgelbyggere i Compenius-familien. Den mest kjente var Heinrichs sønn Esaias Compenius (1566–1617). I 1610 leverte han et orgel til slottet i Hessen (Preussen), et instrument som senere ble flyttet til slottskirken i Frederiksborg ved København. Orgelet er restaurert i flere omganger. Det står fremdeles i slottets kirke, og er i god stand. Instrumentet har to manualer og 27 stemmer, med piper som utelukkende er bygd av edle tresorter, og med utsmykninger i sølv, elfenben, og ibenholt. Orgelet har høy bevaringsverdi, og er en god dokumentasjon av Compenius' høye håndverksmessige og kunstneriske standard.Esaias Compenius’ sønn Adolph (d. 1650) var også orgelbygger, aktiv mellom 1636 og 1644. Esaias' nevø Ludwig (d. 1671) var den siste av orgelbyggerne i slekten. Ludwig Compenius bygde orgel blant annet til Naumburg-katedralen og slottskirken i Weimar. Les mer i Store norske leksikon orgel orgelbygger